Ermənistan XİN: "Qarabağ üzrə danışıqlar status və təhlükəsizlik məsələləri ətrafında gedir" - BBC News Azərbaycanca
Ermənistan XİN: "Qarabağ üzrə danışıqlar status və təhlükəsizlik məsələləri ətrafında gedir"
https://www.bbc.com/azeri/azerbaijan-46972979
Fotonun müəllifi XİN
"Ermənistan üçün Dağlıq Qarabağın statusu və təhlükəsizliyi məsələsi ümdə şərt olaraq qalır və danışıqlar bu prinsiplər ətrafında gedir", Ermənistan xarici işlər naziri Zohrab Mnatsakanyan deyib.
Bu yaxınlarda azərbaycanlı həmkarı Elmar Məmmədyarovla Parisdə keçirdiyi görüşdən danışan nazir bildirib ki, erməni tərəfi "öz əvvəlki mövqeyindən geri çəkilməyib".
Bu görüşdən sonra həm Azərbaycan, həm də Ermənistan rəsmiləri danışıqların pozitiv ruhda keçdiyini və qarşılıqlı etimadın yaranmasının müzakirə edildiyini bildirmişdilər.
Zohrab Mnatsakanyan deyib ki, onlar görüşdə sülh tənzimləməsinə dair "müstəsna olaraq ATƏT-in Minsk Qrupu çərçivəsində olan bütün əsas prinsipləri" vurğulayıblar.
"Bu mənada biz sülhə xidmət edən atmosferin yaradılması mühümlüyünü vurğuladıq. Və ən əsası, biz bəyan etdik ki, Ermənistan üçün status və təhlükəsizlik [Qarabağın] prioritet məsələlər olaraq qalır", - Ermənistan XIN rəhbəri deyib.
Ancaq buna baxmayaraq, erməni ictimaiyyətində fərqli şərhlər olduğunu söyləyən Mnatsakanyan bununla bağlı narahatlığını dilə gətirib.
"Məndə guya cəmiyyətimizdə özümüzə inamımızı itirdiyimizə dair hansısa təslimçi əhval-ruhiyyələrin olması təəccüb doğurur. Əminəm ki, cəmiyyətimizdə bu kimi heç bir şey baş vermir və nəyinsə hansısa bir şəkildə baş verdiyini və bizim hansısa şəkildə mövqelərimizdən geri çəkiləcəyimizi hansısa bir şəkildə görməyə ehtiyac yoxdur", Ermənistan xarici işlər naziri deyib.
Yanvarın 16-da Ermənistan və Azərbaycan xarici işlər nazirləri arasında Minsk Qrupu həmsədrlərinin vasitəçiliyi ilə Parisdə 4 saat davam etmiş görüş keçirilmişdi.
Həmin danışıqlardan sonra həm Azərbaycan, həm Ermənistan xarici işlər nazirlikləri görüşü faydalı və "daha geniş qarşılıqlı anlaşma və qarşılıqlı etimadın yaranmasına yönəlmiş konstruktiv fikir mübadiləsi" kimi təqdir etmişdilər.
Hər iki ölkənin xarici işlər nazirlikləri bildimişdilər ki, Azərbaycan və Ermənistanda xalqların sülhə hazırlanmasına dair məsələlərə də toxunulub.
Paşinyan Xankəndində Qarabağ münaqişəsinin həlli barədə danışıb
Azərbaycan Ermənistan Baş nazirinin bəyanatına cavab verib